BOJXONA ORGANLARI XODIMLARI MEHNATIGA HAQ TO‘LASh TIZIMINI YANADA TAKOMILLAShTIRISh ChORA-TADBIRLARI TO‘G‘RISIDA

Davlat bojxona xizmati organlari faoliyati samaradorligini oshirish, bojxona organlari, eng avvalo, bojxona postlari xodimlari mehnatiga haq to‘lash va ularni moddiy rag‘batlantirish tizimini ularning toifalarini, amaldagi yuklama hajmlarini va ish sharoitlarini hisobga olgan holda yanada takomillashtirish maqsadida Vazirlar Mahkamasi qaror qiladi:
 1. O‘zbekiston Respublikasi Moliya vazirligi va Davlat bojxona qo‘mitasining 2011-yil 1-oktabrdan boshlab toifalardan tashqari bojxona postlarining xodimlarining tarif razryadlarini Davlat bojxona qo‘mitasi xodimlari lavozim maoshlari Yagona tarif setkasining 2 tarif razryadiga, birinchi toifali bojxona postlari xodimlarining tarif razryadlarini 1 tarif razryadiga oshirish to‘g‘risidagi taklifi qabul qilinsin. 
 2. Bojxona organlari xodimlarining lavozim maoshlariga ustamalar yuklama hajmini va ish sharoitlarini hisobga olgan holda: 
 toifalardan tashqari bojxona postlarida — lavozim maoshining 40 foizi miqdorida; 
 birinchi toifali postlarda — lavozim maoshining 35 foizi miqdorida; 
 ikkinchi toifali postlarda — lavozim maoshining 30 foizi miqdorida; 
 bojxona postining toifasidan qat’iy nazar, alohida sharoitlardagi bojxona postlarida xizmatni o‘tayotganlik uchun kinologiya guruhlariga — lavozim maoshining 20 foizi miqdorida belgilansin.
 3. O‘zbekiston Respublikasi Davlat bojxona qo‘mitasining O‘zbekiston Respublikasi Davlat bojxona qo‘mitasining Bojxona organlarini rivojlantirish jamg‘armasi tuzilmasida Maxsus mukofot jamg‘armasi tashkil etish to‘g‘risidagi taklifiga rozilik berilsin, Bojxona organlarini rivojlantirish jamg‘armasi umumiy tushumlarining 25 foizgachasi uni shakllantirishning manbalari etib belgilansin.
 4. O‘zbekiston Respublikasi Davlat bojxona qo‘mitasi raisiga Mukofot jamg‘armasi mablag‘laridan bojxona organlari xodimlarini quyidagi: 
 tovarlarni bojxona chegarasi orqali noqonuniy o‘tkazish holatlarini aniqlaganligi va ularning oldini olganligi, ularni davlat daromadiga o‘tkazganligi uchun — musodara qilingan tovarlar qiymatiga ko‘ra lavozim maoshining 1 baravaridan 10 baravarigacha;
 chetdan olib kelish va chetga chiqarish taqiqlangan tovarlarni bojxona chegarasi orqali o‘tkazish holatlarini aniqlaganligi va ularning oldini olganligi uchun — lavozim maoshining 3 baravaridan 10 baravarigacha miqdorda mukofotlash huquqi berilsin.
 5. O‘zbekiston Respublikasi Moliya vazirligi joriy yilda ushbu qarorni bajarish bilan bog‘liq xarajatlarni 2011-yilgi O‘zbekiston Respublikasi Davlat budjetining “boshqa xarajatlar” bo‘limi bo‘yicha tasdiqlangan parametrlari doirasida moliyalashtirsin, 2012-yildan boshlab esa — O‘zbekiston Respublikasi Davlat budjeti parametrlarida zarur budjetdan ajratiladigan mablag‘larni nazarda tutsin. 
 6. O‘zbekiston Respublikasi Moliya vazirligi, Davlat bojxona qo‘mitasi Adliya vazirligi hamda boshqa manfaatdor vazirliklar va idoralar bilan birgalikda qonun hujjatlariga ushbu qarordan kelib chiqadigan o‘zgartirish va qo‘shimchalar to‘g‘risida bir oy muddatda Vazirlar Mahkamasiga takliflar kiritsinlar.
 7. Mazkur qarorning bajarilishini nazorat qilish O‘zbekiston Respublikasi Bosh vazirining birinchi o‘rinbosari R.S. Azimov zimmasiga yuklansin.